App-oplevelsen minder om Uber

Vil man bestille en bil, åbner man Spiri-appen, vælger sin destination og herefter om man vil være chauffør eller passager.

Vil du være chauffør - og køre gratis - får du anvist på et kort, hvor bilen kan hentes. Når turen starter, vil appen vise, om der er passagerer, der skal samles op, og hvor henne.

Vil du ikke selv køre bilen, vælger du i appen, at du vil være passager.

Herefter kan du se, hvilket hjørne du skal stille dig på, og vil så med det samme kunne følge bilen, der henter dig, på et kort.

Det minder altså en del om den måde Ubers app fungerer, og der vil ligeledes være tale om, at man kan ‘rate’ en chauffør, forklarer Spiris PR-ansvarlige Aika Poulain til DR.

Læs også : Selvkørende Uber-biler på gaden i USA i næste uge

Tanken er, at chaufføren ikke skal køre en markant omvej for at samle passagerer op.

Uden at ville lægge sig fast på, hvor langt man risikerer at køre ekstra, regner Spiri med, at turen for chaufføren maksimalt bliver 10 procent længere.

Overflødigt at eje bil - hvis du bor i byen

Spiri mener selv, at deres koncept og prissætning er så attraktiv, at “det for første gang, bliver overflødigt at eje en bil”.

Dog kræver det, at man ikke har behov for at køre ud af byen, for bilen skal - som med bycykler - holde sig indenfor et afgrænset område.

Det kan muligvis blive anderledes i fremtiden. Firmaet fortæller, at de allerede er i gang med at tænke førerløse biler ind og kalder deres service for “det sidste skridt inden selvkørende biler”.

En hjemmebygget el-bil

Selve bilen er en elbil, som Spiri selv har bygget helt fra bunden, og som er designet til formålet. Det vil sige, at den er udviklet til at køre bykørsel og ikke til at sidde i ret lang tid af gangen.

Det betyder fx, at den får en topfart på under 100 km/t, og at al overflødig ‘bling bling’ er skåret fra.

Spiri siger, at bilen kun har en fjerdedel af de dele, der sidder i en traditionel bil. Men som med alle de andre målsætninger og ambitioner, der er på papiret nu, kommer de i “løs vægt” og ikke i form af egentlige specifikationer, som firmaet kan holdes op på.

Læs også : De slår Uber på stregen - selvkørende taxaer på gaden i Singapore

Spiri har i første omgang planer om at lancere i Danmark, Norge, Sverige, Storbritannien og Tyskland. Første by er ikke endeligt udvalgt, men det bliver en hovedstad i et af de ovennævnte lande, fortæller Aika Poulain.

Som nævnt, vil den første by kunne opleve den nye service i 2017, uden at firmaet vil sige om det er januar eller december. Når det sker, er planen at rulle “hundredevis af biler ud”.